b'\n_START_ARTICLE_\nSortebr\xc3\xb8dre Kirke\n_START_SECTION_\nHistorie\n_START_PARAGRAPH_\nDet oprindelige kloster var et firefl\xc3\xb8jet anl\xc3\xa6g, opf\xc3\xb8rt i munkesten, med en klosterg\xc3\xa5rd i midten. Nordfl\xc3\xb8jen udgjordes af kirken. Sortebr\xc3\xb8dreklostret n\xc3\xa6vnes f\xc3\xb8rste gang i 1246. Muligvis har munkene oprindelig benyttet en kirke, som allerede l\xc3\xa5 p\xc3\xa5 stedet. De mange granitkvadre, som indg\xc3\xa5r i den nuv\xc3\xa6rende kirkebygning kan opfattes som stammende fra en tidligere kirke._NEWLINE_Ved Reformationen i 1529 bevaredes Sortebr\xc3\xb8dre og Gr\xc3\xa5br\xc3\xb8dre klosterkirker som sognekirker for henholdsvis Viborg S\xc3\xb8ndre og Viborg N\xc3\xb8rre sogn. Asmild Kirke blev ogs\xc3\xa5 gjort til sognekirke, med f\xc3\xa6lles pr\xc3\xa6st med N\xc3\xb8rre Sogn._NEWLINE_I klostertiden var kirken en enskibet bygning uden t\xc3\xa5rn. T\xc3\xa5rnet kom til ca. 1694-1701 hvor den dav\xc3\xa6rende sognepr\xc3\xa6st, Christen Erichs\xc3\xb8n, indsamlede penge og delvis selv bekostede opf\xc3\xb8relse af et t\xc3\xa5rn af granitkvadre. Sideskibet mod syd blev dannet ved inddragelse i kirkebygningen af klosterets korsgang, medens sideskibet mod nord blev dannet ved inddragelse af to kapeller p\xc3\xa5 kirkens nordside._NEWLINE_I forbindelse med den store brand i Viborg 1726 blev kirken meget beskadiget. Den blev i de f\xc3\xb8lgende \xc3\xa5r genopbygget af bygmesteren Claus Stallknecht, som samtidig stod for genopbygningen af domkirken, r\xc3\xa5dhuset og bispeg\xc3\xa5rden. 1728 kunne kirken tages i brug igen. Dav\xc3\xa6rende biskop, Johannes Trellund, \xc3\xa6ndrede kirkens navn til S\xc3\xb8ndre Sogns Kirke, idet han fandt navnet Sortebr\xc3\xb8dre for katolsk._NEWLINE_Ved genopbygningen blev kirkens t\xc3\xa5rn \xc3\xa6ndret. Der var ikke l\xc3\xa6ngere et spir, men i stedet et halvfladt pyramidetag. I 1876 gennemgik kirken en st\xc3\xb8rre reparation ved arkitekten H.B. Storck, t\xc3\xa5rnet blev da skalmuret og forsynet med trappegavle. I perioden 1912-1917 blev foretaget en st\xc3\xb8rre restaurering ved arkitekt Helge Bojsen-M\xc3\xb8ller. Fra 2005 \xe2\x80\x93 2007 gennemgik kirkens indre igen en st\xc3\xb8rre restaurering.\n_START_SECTION_\nInventar\n_START_PARAGRAPH_\nI forbindelse med genopbygningen sk\xc3\xa6nkede Frederik 4. altertavlen, som er fremstillet i Antwerpen ca. 1520. Det er en trefl\xc3\xb8jet skabsaltertavle hvor midterfl\xc3\xb8jen best\xc3\xa5r af tr\xc3\xa6sk\xc3\xa6rerarbejde, mens sidefl\xc3\xb8jene har malerier. P\xc3\xa5 tavlen er fremstillet Jesu stamtr\xc3\xa6, scener fra Jesu barndom samt lidelseshistorien. Altertavlen blev oprindelig k\xc3\xb8bt af kong Christian 2. til brug i K\xc3\xb8benhavns Slotskirke. Efter reformationen blev den formentlig betragtet som for katolsk og derfor taget ud af brug._NEWLINE_Stolestadernes malerier er udf\xc3\xb8rt af den lokale kirkemaler Mogens Christian Thrane omkring 1730. Han har som forl\xc3\xa6g benyttet en samling symbolske billeder oprindelig udgivet i Frankfurt i 1624. Hvert billede fremstiller i symbolsk form en bibelsentens, som er malet over billedet. Billederne er udpr\xc3\xa6get pietistiske i deres udtryk._NEWLINE_D\xc3\xb8befonten er af tr\xc3\xa6 og malet med marmorering. Pr\xc3\xa6dikestol og lydhimmel er fremstillet omkring 1730, hvilket fremg\xc3\xa5r af, at den b\xc3\xa6rer b\xc3\xa5de Frederik 4.s og Christian 6.s monogrammer. P\xc3\xa5 lydhimlen finder man tre figurer, som symboliserer tro, h\xc3\xa5b og k\xc3\xa6rlighed._NEWLINE_Et krucifiks p\xc3\xa5 nordv\xc3\xa6ggen har oprindelig h\xc3\xa6ngt i Viborg Gr\xc3\xa5br\xc3\xb8dre Kirke, men blev erhvervet til Sortebr\xc3\xb8dre Kirke, da Gr\xc3\xa5br\xc3\xb8dre Kirke blev revet ned i 1830._NEWLINE_Orglets facade og orgelpulpituret er udformet af H.B. Storch i 1887. Det nuv\xc3\xa6rende orgel er fra 1985 og fremstillet af Bruno Christensen og S\xc3\xb8nner. Det har 41 stemmer.'